**GUVERNUL ROMÂNIEI**



**ORDONANŢĂ DE URGENȚĂ**

**pentru modificarea și completarea Ordonanței de urgență a Guvernului nr.196/2005 privind Fondul pentru mediu**

Având în vedere necesitatea instituirii, în favoarea Administrației Fondului pentru Mediu, a cadrului legal de gestionare a proiectelor aferente lucrărilor de închidere şi ecologizare a depozitelor de deşeuri, care sunt finanțate din bugetul de stat, din fonduri europene structurale şi de investiţii sau alte fonduri externe, în contextul Hotărârii Curții de Justiție a Uniunii Europene, denumită în continuare CJUE, în cauza C-109/22, Comisia împotriva României, pentru neexecutarea Hotărârii CJUE în cauza C-301/17 referitoare la neîndeplinirea, de către Romania, a obligațiilor prevăzute de art. 14 lit. (b) coroborat cu art. 13 din Directiva 1999/31/CE privind depozitele de deșeuri,

Ținând cont de urgența necesității de închidere și ecologizare a depozitelor de deșeuri, în contextul penalităților pe zile de întârziere stabilite de Curtea de Justiție a Uniunii Europene, al căror cuantum este determinat inclusiv pe baza numărului efectiv de zile aferente neîndeplinirii obligațiilor de executare a hotărârii CJUE C-301/17,

Având în vedere prevederile Legii nr. 255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local, cu modificările și completările ulterioare, prin care sunt declarate de utilitate publică inclusiv lucrările de închidere și ecologizare a depozitelor de deșeuri, efectuate de stat prin autoritățile publice centrale, ca urmare a stabilirii în sarcina acestuia de măsuri, în baza unor hotărâri ale Curții de Justiție a Uniunii Europene, iar expropriatorul pentru pentru lucrările de închidere și ecologizare a depozitelor de deșeuri este Ministerul Mediului, Apelor și Pădurilor, prin Administrația Fondului pentru Mediu, precum și situația unor depozite de deșeuri neconforme care nu pot face obiectul exproprierii, dar sunt cuprinse în cauza C-109/22 și necesită lucrări de închidere și ecologizare,

Luând în considerare, în special în contextul actual generat de conflictul militar care se desfășoară pe teritoriul Ucrainei, importanța dezvoltării sistemelor inteligente şi sustenabile de transport al energiei electrice şi gazelor naturale, relevanța pe termen lung a acestor tipuri de proiecte, precum și legătura acestor proiecte cu direcțiile strategice ale Planului Național Integrat în domeniul Energiei și Schimbărilor Climatice,

În considerarea faptului că, pentru a se asigura că proiectele de dezvoltare a rețelelor inteligente de distribuție a gazelor naturale nu determină sechestrarea emisiilor de carbon, sunt necesare asigurarea flexibilității rețelelor de gaze, în special prin utilizarea tehnologiilor IT pentru a răspunde provocărilor legate de cerere și ofertă, precum și faptul că infrastructura cuprinde active pentru prevenirea sau atenuarea scurgerilor de gaz, inclusiv sisteme de detectare și remediere a scurgerilor,

Având în vedere urgența asigurării de finanțare pentru tipurile de proiecte aferente dezvoltării sistemelor inteligente şi sustenabile de transport al energiei electrice şi gazelor naturale, care conduc la diminuarea emisiilor de gaze cu efect de seră provenite din încălzirea prin arderea lemnului, astfel încât aceasta să contribuie la obţinerea unor niveluri de reducere care sunt considerate necesare pentru a se evita schimbări climatice periculoase,

Ținând cont de faptul că investițiile astfel finanțate vor contribui la realizarea obiectivului Uniunii privind neutralitatea climatică și a obiectivelor sale climatice, prevăzute în Regulamentul (UE) 2021/1119 al Parlamentului European și al Consiliului,

Având în vedere faptul că Administrația Fondului pentru Mediu este instituția cu experiență și competență în ceea ce privește derularea proiectelor destinate protecției mediului, iar potrivit Ordonanţei de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, Fondul pentru mediu este instrumentul economico-financiar destinat susţinerii şi realizării proiectelor şi programelor pentru protecţia mediului şi pentru atingerea obiectivelor Uniunii Europene în domeniul mediului şi schimbărilor climatice,

Luând în considerare faptul că, în conformitate cu prevederile Ordonanței de urgență a Guvernului nr. 115/2011 privind stabilirea cadrului instituțional și autorizarea Guvernului, prin Ministerul Finanțelor, de a scoate la licitație certificatele de emisii de gaze cu efect de seră atribuite Romaniei la nivelul Uniunii Europene, aprobată prin Legea nr. 163/2012, cu modificările și completările ulterioare, Administraţia Fondului pentru Mediu este desemnată autoritate competentă responsabilă pentru utilizarea veniturilor obținute în urma licitării certificatelor de emisii de gaze cu efect de seră, potrivit art. 3d, alin. (4), respectiv art. 10 alin. (3) din Directiva 2003/87/CE a Parlamentului European şi a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunităţii şi de modificare a Directivei 96/61/CE a Consiliului, publicată în Jurnalul Oficial al Comunităţilor Europene, seria L, nr. 275 din 25 octombrie 2003, cu modificările şi completările ulterioare, iar, potrivit Directivei, este recomandat ca veniturile astfel obținute să fie utilizate inclusiv pentru dezvoltarea energiilor regenerabile și a reţelelor pentru transportul energiei electrice în vederea îndeplinirii angajamentului Uniunii de a trece la energie din surse regenerabile și a obiectivelor Uniunii privind interconexiunile, precum și dezvoltarea altor tehnologii care contribuie la tranziţia către o economie fiabilă și durabilă cu emisii reduse de dioxid de carbon, și realizarea unei contribuţii la îndeplinirea angajamentului Uniunii de a crește eficienţa energetică până la nivelurile convenite în actele legislative relevante, inclusiv producţia energiei electrice de către prosumatori de energie din surse regenerabile și de comunităţile de energie din surse regenerabile,

Având în vedere necesitatea soluționării situațiilor apărute în practică cu privire la modificarea condițiilor care au stat la baza aprobării cererilor de înrolare în aplicația Sistemul informatic de asigurare a trasabilităţii deşeurilor, denumit în continuare SIATD, modulul ROAFM, precum și faptul că reprezentanții Gărzii de Mediu au atribuții de control asupra tuturor documentelor care stau la baza desfășurării activității de introducere, transport și valorificare a deșeurilor pe teritoriul național,

Întrucât elementele antemenționate vizează interesul public şi constituie o situaţie de urgenţă şi extraordinară a cărei reglementare nu poate fi amânată,

În temeiul art. 115 alin. (4) din Constituția României, republicată,

**Guvernul României** adoptă prezenta ordonanță de urgență:

**Articol unic**

**Ordonanţa de urgenţă a Guvernului nr. 196/2005 privind Fondul pentru mediu, publicată în Monitorul Oficial al României, Partea I, nr. 1193 din 30 decembrie 2005, aprobată cu modificări şi completări prin Legea nr. 105/2006, cu modificările şi completările ulterioare, se modifică şi se completează după cum urmează:**

1. **La articolul 3, după alineatul (7) se introduce un nou alineat, alineatul (8), cu următorul cuprins:**

*”(8) Administraţia Fondului pentru Mediu asigură gestionarea proiectelor aferente lucrărilor de închidere şi ecologizare a depozitelor de deşeuri, care sunt finanțate din bugetul de stat, din fonduri* *europene structurale şi de investiţii sau alte fonduri externe, potrivit actelor de reglementare emise în acest sens*”.

1. **La articolul 10, după alineatul (13) se introduce un nou alineat, alineatul (14), cu următorul cuprins:**

*“(14) În cazul în care comisarii Gărzii Naționale de Mediu constată că operatorul economic nu mai îndeplinește condițiile de înrolare în aplicația SIATD sau că instalația de valorificare deținută nu mai poate servi scopului pentru care a fost concepută/proiectată/construită, notifică Adminstrația Fondului pentru Mediu în vederea dezactivării contului din SIATD al operatorului economic respectiv.”*

1. **La articolul 13, alineatul (1), după litera hh) se introduce o nouă literă, litera ii), cu următorul cuprins:**

*”ii) extinderea și schimbarea destinației, conversia sau modernizarea rețelelor de transport și distribuție a gazelor, cu condiția ca aceste investiții să pregatească rețelele pentru adăugarea în sistem și a gazelor cu emisii reduse de carbon.”*

1. **La articolul 13,** **după alineatul** **(2^6)** **se introduce un nou alineat, alineatul (2^7), cu următorul cuprins:**

”*(2^7) Proiectele indicate la alin. (1) lit. hh) și ii) se finanțează din sumele rezultate din aplicarea prevederilor art. 9 alin. (1) lit. u)”.*

1. **La articolul 13, după alineatul (5^11) se introduce un nou alineat, alineatul (5^12), cu următorul cuprins:**

*”(5^12) Beneficiarii proiectelor prevăzute la alin. (1) lit. ii) sunt unitățile administrativ- teritoriale. Sumele destinate finanțării, procedura privind criteriile de eligibilitate, analiza solicitanților și a proiectelor, precum și implementarea și monitorizarea acestora se aprobă prin hotărâre de guvern, la propunerea autorităţii publice centrale pentru protecţia mediului”.*

1. **La articolul 13, alineatul (7) se modifică și va avea următorul cuprins:**

*”(7)* ***Programele și proiectele finanțate din Fondul pentru mediu au caracter multianual, în sensul conferit acțiunilor multianuale de Legea nr. 500/2002 privind finanțele publice, cu modificările și completările ulterioare.*** *Finanţarea proiectelor aprobate se realizează în baza contractelor de finanţare anuale sau multianuale”.*

**PRIM-MINISTRU,**

**ION-MARCEL CIOLACU**